(ສພຊ) ເພື່ອສືບຕໍ່ຜັນຂະຫຍາຍ ວຽກງານສ້າງຄວາມເຂັ້ມແຂງ ແລະ ເຝິກອົບຮົມ ໃນຂົງເຂດກໍາມາທິການແຜນການ, ການເງິນ ແລະ ການກວດສອບ ຕາມພາລະບົດບາດຂອງສະພາແຫ່ງຊາດ ໃຫ້ປາກົດຜົນຈິງ, ມີປະສິດທິພາບ ແລະ ປະສິດທິຜົນ, ເພື່ອຮັບປະກັນການປະຕິບັດວຽກງານຂອງກຳມາທິການ; ເພື່ອປຶກສາຫາລືແຜນການສືບຕໍ່ດຳເນີນການຂຽນປື້ມຄວາມຮູ້ພື້ນຖານ ໃນຂົງເຂດກໍາມາທິການແຜນການ, ການເງິນ ແລະ ການກວດສອບ ໃຫ້ສຳເລັດຕາມແຜນການທີ່ວາງໄວ້; ເພື່ອຍາດແຍ່ງເອົາບົດຮຽນ ແລະ ປະສົບການຈາກພາຍໃນ ແລະ ຕ່າງປະເທດ ກ່ຽວກັບ ບົດຮຽນການຄຸ້ມຄອງໜີ້ສິນ ແລະ ການຂຽນປຶ້ມຄວາມຮູ້ພື້ນຖານ ໃຫ້ແກ່ພະນັກງານວິຊາການ ຂອງກຳມາທິການ.
ໃນວັນທີ 28 ກັນຍາ 2022 ທີ່ໂຮງແຮມ ລາວ ພຣາຊາ, ກໍາມາທິການແຜນການ, ການເງິນ ແລະ ການກວດສອບ ສະພາແຫ່ງຊາດ ໄດ້ຈັດກອງປະຊຸມສຳມະນາກ່ຽວກັບ ການຄຸ້ມຄອງໜີ້ສິນສາທາລະນະ ທີ່ຍືນຍົງ ແລະ ໂປ່ງໃສ ແລະ ປຶກສາຫາລືແຜນການສືບຕໍ່ປັບປຸງປື້ມຄູ່ມືກໍາມາທິການແຜນການ, ການເງິນ ແລະ ການກວດສອບ ໂດຍການເປັນປະທານຂອງທ່ານ ບຸນຕາ ເທບພະວົງ ຮອງປະທານກຳມາທິການແຜນການ, ການເງິນ ແລະ ການກວດສອບ, ເຂົ້າຮ່ວມມີທ່ານ Barend Frielink ຊ່ຽວຊານ ທີ່ມາຈາກທະນາຄານພັດທະນາອາຊີ (ADB), ມີຕາງໜ້າຈາກ ບັນດາຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ, ແຂກຖືກເຊີນ ແລະ ພະນັກງານວິຊາການທີ່ກ່ຽວຂ້ອງ.
ກອງປະຊຸມໄດ້ຮັບຟັງການບັນຍາຍ ຫົວຂໍ້ທີ່ຕິດພັນກັບເນື້ອໃນການຄຸ້ມຄອງໜີ້ສິນ ທີ່ຍືນຍົງ ແລະ ໂປ່ງໃສ ໂດຍທ່ານ Barend Frielink ແລະ ໄດ້ຮັບຟັງບົດລາຍງານສະພາບການຂຽນປຶ້ມຄູ່ມື 4 ເຫຼັ້ມ: 1 ປຶ້ມຄູ່ມື ໂຄງການລົງທຶນຂອງລັດ ຂະໜາດໃຫຍ່, 2 ປຶ້ມຄູ່ມື ງົບປະມານ, 3 ປຶ້ມຄູ່ມື ການກວດສອບ, 4 ປຶ້ມຄູ່ມື ການຮັບຟັງຄຳຄິດເຫັນສາທາລະນະ ພາຍໃຕ້ທຶນຊ່ວຍເຫຼືອຂອງ ທະນາຄານພັດທະນາອາຊີ ໂດຍທ່ານ ສາຍທອງ ພົມມະວົງ ຮອງຫົວໜ້າກົມການເງິນ, ການທະນາຄານ ແລະ ກວດສອບ ຄະນະຮັບຜິດຊອບ ປຶ້ມຄູ່ມື ໃນຂົງເຂດວຽກງານຂອງກໍາມາທິການແຜນການ, ການເງິນ ແລະ ການກວດສອບ ເພື່ອໃຫ້ສຳເລັດສົມບູນຕາມຄາດໝາຍ.
ໂອກາດດັ່ງກ່າວ ທ່ານ ບຸນຕາ ເທບພະວົງ ໄດ້ມີຄໍາເຫັນ ແລະ ຂໍ້ສະເໜີ ຕໍ່ກອງປະຊຸມວ່າ: ກອງປະຊຸມຄັ້ງນີ້ ມີຄວາມໝາຍຄວາມສຳຄັນ ແລະ ຈຳເປັນທີ່ສຸດ ໃນການສ້າງລະບົບການຄຸ້ມຄອງໜີ້ສິນສາທາລະນະ ທີ່ຍືນຍົງ ແລະ ໂປ່ງໃສຂອງ ສປປລາວ ໂດຍຕ້ອງໄດ້ຕິດພັນກັບລະບົບສາກົນ, ການສ້າງປຶ້ມຄູ່ມື 4 ເຫຼັ້ມ ກໍແມ່ນຄວາມຈຳເປັນໃນການຊ່ວຍ ຫຼື ເປັນພື້ນຖານໃຫ້ແກ່ນັກວິຊາການ ແລະ ສະມາຊິກສະພາແຫ່ງຊາດ ເປັນເຄື່ອງມື ເສນາທິການ, ນັກຕິດຕາມກວດກາ ທຸກພາກສ່ວນ ໃນການສ້າງສາພັດທະນາປະເທດຊາດ, ເສດຖະກິດ-ສັງຄົມ ແລະ ງົບປະມານອື່ນໆ, ດັ່ງນັ້ນ ຂໍສະເໜີໃຫ້ຄະນະຮັບຜິດຊອບ ສັງລວມເອົາຄຳຄິດຄຳເຫັນຂອງຜູ້ຊ່ຽວຊານ ທັງພາຍໃນ ແລະ ຕ່າງປະເທດ, ຄຳເຫັນຂອງຜູ້ແທນທັງໝົດ ເພື່ອນຳໄປພິຈາລະນາປັບປຸງແກ້ໄຂບາງຈຸດ ໃຫ້ຈະແຈ້ງ, ສັ້ນກະທັດຮັດ ແລ້ວນຳໄປສະເໜີ ຂໍທິດຊີ້ນຳຈາກການນຳຂອງ ກໍາມາທິການແຜນການ, ການເງິນ ແລະ ການກວດສອບ ແລະ ຂໍຄຳເຫັນຈາກຄະນະປະຈຳສະພາແຫ່ງຊາດ ພິຈາລະນາອະນຸມັດໃນຂັ້ນຕໍ່ໄປ ໃນເວລາທີ່ເໝາະສົມໃຫ້ສຳເລັດທັນການໃນການແຈກຢາຍ ໃນກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດ ຊຸດທີ IX ທີ່ຈະໄຂຂຶ້ນໃນທ້າຍປີ 2022 ນີ້.
(ພາບ ແລະ ຂ່າວ: ອານຸສອນ ພູມມີທອນ)